02013R0389 — RO — 01.01.2018 — 002.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

►B REGULAMENTUL (UE) NR. 389/2013 AL COMISIEI din 2 mai 2013 de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și (UE) nr. 1193/2011 ale Comisiei (Text cu relevanță pentru SEE) (JO L 122 3.5.2013, p. 1)

Astfel cum a fost modificat prin:









▼B

REGULAMENTUL (UE) NR. 389/2013 AL COMISIEI

din 2 mai 2013

de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și (UE) nr. 1193/2011 ale Comisiei

(Text cu relevanță pentru SEE)







TITLUL I

DISPOZIȚII GENERALE COMUNE







CAPITOLUL 1

Obiect, domeniu de aplicare și definiții

Articolul 1

Obiect

Prezentul regulament stabilește cerințe generale și în materie de gestionare și menținere privind registrul Uniunii pentru perioada de comercializare care începe la 1 ianuarie 2013 și pentru perioadele ulterioare, registrul independent de tranzacții prevăzut la articolul 20 alineatul (1) din Directiva 2003/87/CE și registrele prevăzute la articolul 6 din Decizia nr. 280/2004/CE.

De asemenea, prezentul regulament prevede un sistem de comunicare între registrul Uniunii și ITL.

Articolul 2

Domeniu de aplicare

Prezentul regulament se aplică certificatelor create pentru perioada de comercializare care începe la 1 ianuarie 2013 și pentru perioadele ulterioare ale schemei Uniunii de comercializare a certificatelor de emisii, precum și unităților anuale de emisii alocate și unităților Kyoto.

De asemenea, regulamentul se aplică certificatelor pentru aviație care urmează să fie licitate și care au fost create pentru perioada de comercializare 1 ianuarie 2012 - 31 decembrie 2012.

Articolul 3

Definiții

Cu excepția cazului în care se prevede altfel, pentru termenii utilizați în titlul II din prezentul regulament se aplică definițiile prevăzute în Directiva 2003/87/CE. Se aplică, de asemenea, definițiile prevăzute la articolul 3 din Regulamentul (UE) nr. 1031/2010 și la articolul 3 din Decizia 2011/278/UE a Comisiei. Se aplică, de asemenea, următoarele definiții:

(1) „titular de cont” înseamnă o persoană fizică sau juridică ce deține un cont în sistemul de registre;

(2) „administrator central” înseamnă persoana desemnată de Comisie în temeiul articolului 20 din Directiva 2003/87/CE;

(3) „autoritate competentă” înseamnă autoritatea sau autoritățile desemnate de un stat membru în temeiul articolului 18 din Directiva 2003/87/CE;

(4) „platformă de tranzacționare externă” înseamnă orice tip de schimb multilateral care reunește sau facilitează reunirea unor interese multiple de vânzare și cumpărare ale unor terți, astfel cum este definit la articolul 4 din Directiva 2004/39/CE a Parlamentului European și a Consiliului ( 1 ), unde interesele cumpărate și vândute sunt exprimate în certificate de emisii sau în unități Kyoto;

(5) „verificator” înseamnă un verificator astfel cum este definit la articolul 3 alineatul (3) din Regulamentul (UE) nr. 600/2012 al Comisiei ( 2 );

(6) „unități ale cantității atribuite” („AAU”) înseamnă unități emise în conformitate cu articolul 7 alineatul (3) din Decizia nr. 280/2004/CE;

(7) „certificate pentru aviație” înseamnă certificate create în conformitate cu articolul 3c alineatul (2) din Directiva 2003/87/CE;

(8) „certificate generale” înseamnă toate celelalte certificate create în conformitate cu Directiva 2003/87/CE;

(9) „reduceri de emisii certificate pe termen lung” („lCER”) înseamnă unități emise pentru o activitate de proiect de împădurire sau de reîmpădurire în temeiul mecanismului de dezvoltare nepoluantă („CDM”) care, sub rezerva Deciziei 5/CMP.1 a Conferinței părților, care funcționează ca reuniune a părților la Protocolul de la Kyoto, expiră la sfârșitul perioadei de contabilizare a reducerilor de emisii aferente activității de proiect de împădurire sau de reîmpădurire în temeiul CDM pentru care au fost emise;

(10) „unități de eliminare” („RMU”) înseamnă unități emise în temeiul dispozițiilor relevante din anexa la Decizia 13/CMP.1;

(11) „reduceri de emisii certificate temporar” („tCER”) înseamnă unități emise pentru o activitate de proiect de împădurire sau de reîmpădurire în temeiul CDM care, sub rezerva Deciziei 5/CMP.1, expiră la sfârșitul perioadei de angajament prevăzute de Protocolul de la Kyoto care urmează perioadei în care au fost emise;

(12) „unități Kyoto” înseamnă AAU, unități de reducere a emisiilor („ERU”), reduceri de emisii certificate („CER”), RMU, lCER și tCER.

(13) „proces” înseamnă un mijloc tehnic automat de efectuare, într-un registru, a unei acțiuni legate de un cont, de o unitate sau de o parte a dreptului la credite;

(14) „tranzacție” înseamnă un proces din cadrul registrului Uniunii care include transferul, dintr-un cont în altul, al unui certificat, al unei unități Kyoto, al unei unități anuale de emisii alocate sau a unei părți a dreptului la credite;

(15) „restituire” înseamnă contabilizarea unui certificat de către un operator sau operator de aeronave în raport cu emisiile verificate ale instalației sau aeronavei sale;

(16) „anulare” înseamnă eliminarea definitivă a unei unități Kyoto de către deținător, fără contabilizarea acesteia în raport cu emisiile verificate;

(17) „eliminare” înseamnă eliminarea definitivă a unui certificat de către deținător, fără contabilizarea acestuia în raport cu emisiile verificate;

(18) „retragere” înseamnă contabilizarea unei unități Kyoto de către o parte la Protocolul de la Kyoto în raport cu emisiile raportate ale părții respective;

(19) „spălare de bani” are aceeași definiție ca la articolul 1 alineatul (2) din Directiva 2005/60/CE a Parlamentului European și a Consiliului ( 3 );

(20) „infracțiune gravă” are aceeași definiție ca la articolul 3 alineatul (5) din Directiva 2005/60/CE;

(21) „finanțarea terorismului” are aceeași definiție ca la articolul 1 alineatul (4) din Directiva 2005/60/CE;

(22) „administrator național” înseamnă entitatea responsabilă cu administrarea, în numele unui stat membru, a unei serii de conturi de utilizatori care se află sub jurisdicția unui stat membru în registrul Uniunii, desemnată în conformitate cu articolul 8.

(23) „directori” înseamnă persoanele care conduc efectiv operațiunile de zi cu zi ale unei persoane juridice;

(24) „ora Europei Centrale” înseamnă ora de vară a Europei Centrale în timpul perioadei de vară, astfel cum este definită la articolele 1, 2 și 3 din Directiva 2000/84/CE;

(25) „platformă administrativă națională” înseamnă un sistem extern gestionat de către un administrator național sau o autoritate competentă, conectat în condiții de securitate la registrul Uniunii în vederea automatizării funcțiilor legate de administrarea conturilor și a respectării obligațiilor de conformitate în registrul Uniunii;

(26) „credite internaționale” înseamnă CER, ERU și credite rezultate din proiecte sau din alte activități de reducere a emisiilor, care pot fi utilizate în temeiul articolului 11a alineatul (5) din Directiva 2003/87/CE;

(27) „unitate anuală de emisii alocate” („AEA”) înseamnă o subdiviziune a nivelului anual de emisii alocate al unui stat membru, așa cum este stabilit în temeiul articolului 3 alineatul (2) și al articolului 10 din Decizia nr. 406/2009/CE, egală cu echivalentul unei tone de dioxid de carbon;

(28) „drept la credite” înseamnă dreptul unui stat membru, exprimat ca procentaj din emisiile sale de gaze cu efect de seră din 2005, după cum se prevede la articolul 5 alineatul (4) din Decizia nr. 406/2009/CE, de a utiliza creditele menționate la articolul 5 din Decizia nr. 406/2009/CE în vederea respectării obligațiilor care îi revin în temeiul articolului 3 din Decizia nr. 406/2009/CE;

(29) „drept la credite nefolosit” înseamnă dreptul la credite al unui stat membru, din care se scade suma creditelor internaționale, tCER sau lCER deținute în contul de conformitate cu ESD la data la care se stabilesc cifrele care indică starea de conformitate în temeiul articolului 79 din prezentul regulament.

(30) „perioadă de conformitate” înseamnă perioada cuprinsă între 1 ianuarie 2013 și 31 decembrie 2020, în care statele membre își limitează emisiile de gaze cu efect de seră în temeiul articolului 3 din Decizia nr. 406/2009/CE.







CAPITOLUL 2

Sistemul de registre

Articolul 4

Registrul Uniunii

1. Se instituie un registru al Uniunii pentru perioada de comercializare a schemei UE de comercializare a certificatelor de emisii care începe la 1 ianuarie 2013 și pentru perioadele ulterioare.

2. Administratorul central gestionează și menține registrul Uniunii, inclusiv infrastructura tehnică a acestuia.

3. Statele membre folosesc registrul Uniunii în scopul îndeplinirii obligațiilor care le revin în temeiul articolului 19 din Directiva 2003/87/CE și al articolului 11 din Decizia nr. 406/2009/CE, precum și în vederea asigurării unei contabilizări precise a certificatelor, a AEA și a dreptului la credite ce se înscriu în domeniul de aplicare a prezentului regulament. Registrul Uniunii furnizează administratorilor naționali și titularilor de cont procesele stabilite prin prezentul regulament.

4. Administratorul central se asigură că registrul Uniunii este conform cu specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto, elaborate în conformitate cu Decizia 12/CMP.1, precum și cu cerințele de hardware, de rețea, de software și de securitate stabilite în specificațiile tehnice și privind schimbul de date prevăzute la articolul 105 din prezentul regulament.

Articolul 5

Registrele naționale și registrele PK ale Uniunii

1. În vederea îndeplinirii obligațiilor care le revin în calitate de părți la Protocolul de la Kyoto și în temeiul articolului 6 din Decizia nr. 280/2004/CE și pentru a asigura contabilizarea precisă a unităților Kyoto, fiecare stat membru și Uniunea gestionează un registru privind Protocolul de la Kyoto (registrul PK) sub forma unei baze de date electronice standardizate, ținând seama de cerințele CCONUSC în materie de registre și în special de specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto elaborate în conformitate cu Decizia 12/CMP.1, precum și de cerințele de hardware, de rețea, de software și de securitate stabilite în specificațiile tehnice și privind schimbul de date prevăzute la articolul 105 din prezentul regulament.

2. Administratorul central se asigură că registrul Uniunii funcționează, de asemenea, ca registru PK pentru Uniune, în calitate de parte la Protocolul de la Kyoto. Administratorul central are, de asemenea, rolul de administrator al registrului PK al Uniunii, care face parte din registrul Uniunii.

Articolul 6

Registrul de tranzacții al Uniunii Europene

1. Se instituie un registru de tranzacții al Uniunii Europene (EUTL), sub forma unei baze de date electronice standardizate, în temeiul articolului 20 din Directiva 2003/87/CE, pentru tranzacțiile care intră sub incidența prezentului regulament. EUTL servește, de asemenea, la înregistrarea tuturor informațiilor privind deținerile și transferurile de unități Kyoto puse la dispoziție în conformitate cu articolul 6 alineatul (2) din Decizia nr. 280/2004/CE.

2. Administratorul central gestionează și menține EUTL în conformitate cu dispozițiile prezentului regulament.

3. Administratorul central se asigură că EUTL permite verificarea și înregistrarea tuturor proceselor menționate în prezentul regulament și ține seama de specificațiile funcționale și tehnice ale standardelor de schimb de date între sistemele de registre în temeiul Protocolului de la Kyoto elaborate în temeiul Deciziei 12/CMP.1, respectând și cerințele de hardware, de rețea și de software stabilite în specificațiile tehnice și privind schimbul de date prevăzute la articolul 105 din prezentul regulament.

4. Administratorul central se asigură că EUTL permite înregistrarea tuturor proceselor descrise în titlul I capitolul 3 și în titlurile II, III și IV.

Articolul 7

Legături de comunicare între registre, ITL și EUTL

1. Administratorul central și statele membre se asigură că registrul Uniunii și registrele PK mențin o legătură de comunicare cu ITL în scopul comunicării tranzacțiilor cu unități Kyoto.

2. Administratorul central se asigură că EUTL menține o legătură de comunicare cu ITL în scopul înregistrării și verificării transferurilor menționate la alineatul (1). Toate transferurile propuse care implică un registru PK se prelucrează și se verifică de către EUTL înainte de înregistrarea transferului.

3. Administratorul central se asigură că registrul Uniunii menține o legătură de comunicare directă cu EUTL în scopul verificării și înregistrării tranzacțiilor cu certificate, AEA sau părți ale dreptului la credite și a proceselor de gestionare a conturilor stabilite în titlul I capitolul 3. Toate tranzacțiile care implică certificate, AEA sau părți ale dreptului la credite se efectuează în cadrul registrului Uniunii și se înregistrează și se verifică de către EUTL. Administratorul central poate stabili o legătură de comunicare restrânsă între EUTL și registrul unui stat terț care a semnat un tratat de aderare la Uniune, cu scopul de a permite ca registrele să comunice cu ITL prin EUTL și să înregistreze în EUTL datele verificate privind emisiile ale operatorilor. Registrele respective trebuie să parcurgă cu succes toate procedurile de testare și inițializare necesare pentru registre înainte de stabilirea unei astfel de legături de comunicare.

Articolul 8

Administratori naționali și administratori de registru PK

1. Fiecare stat membru desemnează un administrator național. Fără a aduce atingere articolului 13 alineatul (2), statul membru accesează și gestionează conturile proprii și conturile din registrul Uniunii aflate sub jurisdicția sa, în temeiul articolului 11, prin intermediul administratorului său național, după cum se definește în anexa I. Administratorul național al fiecărui stat membru acționează și ca administrator al registrului PK al statului respectiv, în conformitate cu dispozițiile prezentului regulament.

2. Statele membre și Comisia se asigură că nu există niciun conflict de interese între administratorii naționali, administratorul central și titularii de conturi.

3. Fiecare stat membru notifică Comisiei identitatea și datele de contact ale administratorului său național, inclusiv un număr de telefon pentru situații de urgență care să fie folosit în cazul unui incident de securitate.

4. Comisia coordonează punerea în aplicare a prezentului regulament împreună cu administratorii naționali ai fiecărui stat membru și cu administratorul central. În special, Comisia consultă grupul de lucru al administratorilor aferent Comitetului privind schimbările climatice cu privire la aspectele și procedurile legate de gestionarea registrelor reglementate de prezentul regulament și de punerea în aplicare a acestuia. Până la 31 martie 2012, grupul de lucru al administratorilor convine asupra termenilor de cooperare între administratorul central și administratorii naționali, termeni care includ proceduri operaționale comune în vederea punerii în aplicare a prezentului regulament și proceduri de gestionare a modificărilor și a incidentelor pentru registrul Uniunii, precum și specificații tehnice privind funcționarea și fiabilitatea registrului Uniunii și a EUTL. Termenii de cooperare pot să includă modalități de consolidare a legăturilor externe de comunicare, a infrastructurii informatice, a procedurilor de acces pentru conturile utilizatorilor și a mecanismelor de gestionare a conturilor PK din registrul Uniunii și a celor din alte registre PK într-un sistem consolidat de registre europene, menținut de administratorul central. Regulamentul de procedură al grupului de lucru al administratorilor se adoptă de către Comitetul privind schimbările climatice.

5. Administratorul central, autoritățile competente și administratorii naționali desfășoară numai procesele necesare pentru îndeplinirea funcțiilor care le revin în conformitate cu dispozițiile Directivei 2003/87/CE, ale Deciziei nr. 280/2004/CE și ale Deciziei nr. 406/2009/CE, precum și pentru aplicarea măsurilor adoptate în temeiul acestora.







CAPITOLUL 3

Conturi







Secțiunea 1

Dispoziții generale aplicabile tuturor conturilor

Articolul 9

Conturi

1. Statele membre și administratorul central se asigură că fiecare registru PK și registrul Uniunii conțin conturi în conformitate cu anexa I.

2. Fiecare tip de cont poate deține tipurile de unități prevăzute în anexa I.

Articolul 10

Starea conturilor

1. Starea conturilor poate fi una dintre următoarele: deschis, blocat, exclus sau închis.

2. Din conturile blocate nu se poate iniția niciun proces, cu excepția proceselor specificate la articolele 25, 31, 35, 67, 77, 81 și 82.

3. Din conturile închise nu se poate iniția niciun proces. Un cont închis nu poate fi redeschis și nu poate achiziționa unități.

4. La momentul excluderii unei instalații din schema Uniunii în temeiul articolului 27 din Directiva 2003/87/CE, administratorul național pune contul de depozit al operatorului respectiv în starea „exclus” pe durata excluderii.

5. În urma notificării de către autoritatea competentă a faptului că zborurile unui operator de aeronave nu mai sunt incluse în schema Uniunii într-un anumit an, în conformitate cu anexa I la Directiva 2003/87/CE, administratorul național pune contul de depozit al operatorului de aeronave respectiv în starea „exclus”, după ce transmite acestuia o notificare prealabilă și până când autoritatea competentă notifică faptul că zborurile operatorului de aeronave sunt incluse din nou în schema Uniunii.

6. Din conturile excluse nu se poate iniția niciun proces, cu excepția proceselor specificate la articolele 25 și 68 și a proceselor specificate la articolele 35 și 67 care corespund perioadei în care contul nu era pus în starea „exclus”.

Articolul 11

Administrarea conturilor

1. Fiecare cont are un administrator care este responsabil de administrarea contului în numele unui stat membru sau în numele Uniunii.

2. Administratorul unui cont este stabilit pentru fiecare tip de cont, astfel cum reiese din anexa I.

3. Administratorul unui cont deschide un cont, îl suspendă, limitează accesul la el sau îl închide, îi schimbă starea, aprobă reprezentanții autorizați, permite modificarea detaliilor contului pentru care este necesară aprobarea administratorului și inițiază tranzacții dacă acest lucru este solicitat de titularul de cont în conformitate cu articolul 23 alineatul (5), în conformitate cu dispozițiile prezentului regulament.

4. Administratorul poate impune titularilor de cont și reprezentanților aferenți să accepte respectarea unor clauze și condiții rezonabile conforme cu prezentul regulament, având în vedere aspectele menționate în anexa II.

5. Conturile intră sub incidența legilor statului membru al administratorului și țin de jurisdicția acestui stat, iar unitățile deținute în conturi sunt considerate a fi situate pe teritoriul statului membru respectiv.

Articolul 12

Notificări din partea administratorului central

Administratorul central notifică reprezentanții unui cont și administratorul național cu privire la inițierea și finalizarea sau sistarea oricărui proces legat de cont și cu privire la modificarea stării contului, printr-un mecanism automat descris în specificațiile tehnice și privind schimbul de date prevăzute la articolul 105.







Secțiunea 2

Deschiderea și actualizarea conturilor

Articolul 13

Deschiderea conturilor administrate de către administratorul central

1. Administratorul central deschide toate conturile de gestionare ale ETS în registrul Uniunii, conturile KP ale Uniunii, contul UE de cantitate totală pentru AEA, contul de eliminare conform ESD și un cont de conformitate cu ESD pentru fiecare stat membru pentru fiecare an din perioada de conformitate, în termen de 20 de zile lucrătoare de la primirea informațiilor prevăzute în anexa III.

2. Administratorul național desemnat în temeiul articolului 8 alineatul (1) acționează ca reprezentant autorizat al conturilor de conformitate cu ESD dacă statul membru relevant nu desemnează o altă persoană.

3. Fiecare stat membru pune la dispoziția administratorului central informațiile prevăzute în tabelul VIII-I din anexa VIII pentru fiecare reprezentant autorizat și pentru reprezentantul suplimentar al conturilor de conformitate cu ESD.

Articolul 14

Deschiderea în registrul Uniunii a conturilor pentru platforme administrative naționale

1. Începând cu 1 ianuarie 2014, administratorul național poate înainta o cerere de deschidere în registrul Uniunii a unui cont pentru platforma administrativă națională. Această solicitare se depune la administratorul central. Administratorul național furnizează informațiile solicitate de către administratorul central. Printre aceste informații se numără cel puțin informațiile prevăzute în anexa III și dovada faptului că platforma administrativă națională asigură un nivel de securitate cel puțin echivalent cu nivelul de securitate asigurat de registrul Uniunii în conformitate cu prezentul regulament, ținând seama de cerințele tehnice și de securitate descrise în specificațiile tehnice și privind schimbul de date prevăzute la articolul 105.

2. În termen de 20 de zile lucrătoare de la primirea tuturor informațiilor în conformitate cu alineatul (1), administratorul central deschide în registrul Uniunii un cont pentru platforma administrativă națională sau informează administratorul național că se refuză deschiderea contului dacă nivelul de securitate asigurat de platforma administrativă națională nu este suficient, raportat la cerințele de la alineatul (1).

3. Administratorul național desemnat în temeiul articolului 8 alineatul (1) acționează ca reprezentant autorizat al contului pentru platforma administrativă națională.

Articolul 15

Deschiderea în registrul Uniunii a unui cont de livrare pentru licitații

1. Un adjudecător, un sistem de compensare sau un sistem de decontare, astfel cum sunt definite în Regulamentul (UE) nr. 1031/2010, sau o platformă de licitație desemnată în conformitate cu articolul 26 sau cu articolul 30 din regulamentul menționat poate depune la administratorul național o cerere de deschidere în registrul Uniunii a unui cont de livrare pentru licitații. Persoana care solicită deschiderea contului furnizează informațiile prevăzute în anexa IV.

2. În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 24, administratorul național deschide în registrul Uniunii contul de livrare pentru licitații sau informează persoana care solicită deschiderea contului că se refuză deschiderea acestuia, în temeiul articolului 22.

Articolul 16

Deschiderea în registrul Uniunii a conturilor de depozit pentru operatori

1. În termen de 20 de zile lucrătoare de la intrarea în vigoare a unei autorizații privind emisiile de gaze cu efect de seră, autoritatea competentă sau operatorul furnizează administratorului național relevant informațiile prevăzute în anexa VI și solicită administratorului național deschiderea în registrul Uniunii a unui cont de depozit pentru operatori.

2. În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 24, administratorul național deschide în registrul Uniunii, pentru fiecare instalație, câte un cont de depozit pentru operatori sau informează persoana care solicită deschiderea contului că se refuză deschiderea acestuia, în temeiul articolului 22.

Articolul 17

Deschiderea în registrul Uniunii a conturilor de depozit pentru operatorii de aeronave

1. În termen de 20 de zile lucrătoare de la aprobarea planului de monitorizare a unui operator de aeronave, autoritatea competentă sau operatorul de aeronave furnizează administratorului național relevant informațiile prevăzute în anexa VII și solicită administratorului național deschiderea în registrul Uniunii a unui cont de depozit pentru operatori de aeronave.

2. Fiecare operator de aeronave deține un cont de depozit pentru operatori de aeronave.

3. Operatorii de aeronave care desfășoară activități de aviație cu emisii anuale totale situate sub echivalentul a 25 000 de tone de dioxid de carbon pe an sau care operează mai puțin de 243 de zboruri per perioadă pe durata a trei perioade consecutive de câte patru luni pot să împuternicească o persoană fizică sau juridică să deschidă un cont de depozit pentru operatori de aeronave și să restituie în numele lor certificatele, în temeiul articolului 12 alineatul (2a) din Directiva 2003/87/CE. Responsabilitatea asigurării conformității revine în continuare operatorului de aeronave. Atunci când împuternicește o persoană fizică sau juridică, operatorul de aeronave se asigură că nu există niciun conflict de interese între persoana fizică sau juridică împuternicită și autoritățile competente, administratorii naționali, verificatorii sau alte organisme care intră sub incidența dispozițiilor Directivei 2003/87/CE și a actelor adoptate pentru aplicarea acesteia. În acest caz, persoana fizică sau juridică autorizată furnizează informațiile solicitate în conformitate cu alineatul (1).

4. În termen de 40 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 24, administratorul național deschide în registrul Uniunii, pentru fiecare operator de aeronave, câte un cont de depozit pentru operatori de aeronave sau informează persoana care solicită deschiderea contului că se refuză deschiderea acestuia, în temeiul articolului 22.

5. Starea conturilor de depozit pentru operatori de aeronave se schimbă de la „blocat” la „deschis” în urma introducerii de emisii verificate, conform articolului 35 alineatele (1)-(5), și cu condiția ca cifra care indică starea de conformitate, calculată în conformitate cu articolul 37 alineatul (1), să fie mai mare sau egală cu 0. De asemenea, starea contului se schimbă în „deschis” mai devreme, la o dată cuprinsă între data deschiderii contului și data la care emisiile verificate sunt introduse în registrul Uniunii pentru prima dată, în urma primirii de către administratorul național a unei cereri din partea titularului de cont în care acesta solicită activarea contului pentru tranzacționare, cu condiția ca cererea să conțină cel puțin unul dintre elementele necesare prevăzute în specificațiile tehnice și privind schimbul de date prevăzute la articolul 105.

Articolul 18

Deschiderea în registrul Uniunii a conturilor de tranzacționare și de depozit personale

1. Cererea de deschidere în registrul Uniunii a unui cont de tranzacționare sau a unui cont de depozit personal se înaintează administratorului național de către persoana care solicită deschiderea contului. Persoana care solicită deschiderea contului furnizează informațiile solicitate de administratorul național, care cuprind cel puțin informațiile prevăzute în anexa IV.

2. Statul membru al administratorului național poate solicita, drept condiție pentru deschiderea unui cont de tranzacționare sau de depozit personal, ca persoanele care solicită deschiderea contului să aibă reședința permanentă sau să fie înregistrate în statul membru al administratorului național care gestionează contul.

3. Statul membru al administratorului național poate solicita, drept condiție pentru deschiderea unui cont de tranzacționare sau de depozit personal, ca persoanele care solicită deschiderea contului să fie înregistrate în scopuri de TVA (taxa pe valoarea adăugată) în statul membru al administratorului național al contului.

4. În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 24, administratorul național deschide în registrul Uniunii un cont de tranzacționare sau un cont de depozit personal sau informează persoana care solicită deschiderea contului că se refuză deschiderea acestuia, în temeiul articolului 22.

Articolul 19

Deschiderea în registrul Uniunii a conturilor de depozit naționale

Autoritatea competentă a unui stat membru însărcinează administratorul național să deschidă în registrul Uniunii un cont de depozit național în termen de 20 de zile lucrătoare de la primirea informațiilor prevăzute în anexa III.

Articolul 20

Deschiderea în registrul Uniunii a conturilor pentru platforme de tranzacționare externe

1. Platformele de tranzacționare externe pot înainta o cerere de deschidere în registrul Uniunii a unui cont pentru platforme de tranzacționare externe. Această solicitare se depune la administratorul național. Persoana care solicită contul furnizează informațiile solicitate de administratorul național. Printre aceste informații se numără cel puțin informațiile prevăzute în anexa IV și dovada faptului că platforma de tranzacționare externă asigură un nivel de securitate cel puțin echivalent cu nivelul de securitate asigurat de registrul Uniunii în conformitate cu prezentul regulament și că platforma externă a instituit măsuri de securitate care oferă un nivel de protecție cel puțin echivalent cu cel necesar pentru aprobarea unui reprezentat suplimentar al contului, prevăzut la articolul 23 alineatul (3).

2. Administratorii naționali se asigură că platformele de tranzacționare externe țin seama de cerințele tehnice și de securitate descrise în specificațiile tehnice și privind schimbul de date prevăzute la articolul 105.

3. În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 24, administratorul național deschide în registrul Uniunii un cont pentru platforme de tranzacționare externe sau informează administratorul central sau persoana care solicită deschiderea contului că se refuză deschiderea acestuia, în temeiul articolului 22. Administratorul național în cauză notifică fără întârziere Comisiei deschiderea unor astfel de conturi.

4. În cazul tranzacțiilor inițiate de platformele de tranzacționare externe, nu este necesară aprobarea unui reprezentant autorizat suplimentar în conformitate cu articolul 23 alineatul (3) pentru inițierea unei tranzacții.

Articolul 21

Deschiderea în registrul Uniunii a conturilor pentru verificatori

1. Cererea de deschidere în registrul Uniunii a unui cont pentru verificator se înaintează administratorului național. Persoana care solicită deschiderea contului furnizează informațiile solicitate de administratorul național, inclusiv informațiile prevăzute în anexa III și în anexa V.

2. În termen de 20 de zile lucrătoare de la primirea tuturor informațiilor în conformitate cu alineatul (1) din prezentul articol și cu articolul 24, administratorul național deschide în registrul Uniunii un cont pentru verificator sau informează persoana care solicită deschiderea contului că se refuză deschiderea acestuia, în temeiul articolului 22.

Articolul 22

Refuzul de a deschide un cont

1. Administratorul național verifică dacă informațiile și documentele transmise în vederea deschiderii contului sunt complete, actualizate, exacte și reale.

2. Un administrator național poate refuza deschiderea unui cont:

(a) dacă informațiile și documentele furnizate sunt incomplete, neactualizate, inexacte sau false;

(b) dacă persoana care solicită deschiderea contului sau, în cazul unei persoane juridice, oricare dintre directorii acesteia, este cercetat(ă) sau a fost condamnat(ă) în ultimii cinci ani pentru activități frauduloase implicând certificate sau unități Kyoto, spălare de bani, finanțare a terorismului sau alte infracțiuni grave pentru care contul poate servi drept instrument;

(c) dacă administratorul național are motive rezonabile să creadă că respectivele conturi ar putea fi folosite în activități frauduloase implicând certificate sau unități Kyoto, spălare de bani, finanțare a terorismului sau alte infracțiuni grave;

(d) din motive prevăzute de legislația națională.

3. Dacă administratorul național refuză deschiderea unui cont, persoana care solicită deschiderea contului poate contesta refuzul înaintea autorității relevante în temeiul legislației naționale, care solicită administratorului național fie să deschidă contul, fie să își susțină refuzul printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.

Articolul 23

Reprezentanți autorizați

1. Fiecare cont, cu excepția contului pentru verificator, are cel puțin doi reprezentanți autorizați. Contul pentru verificator are cel puțin un reprezentant autorizat. Reprezentanții autorizați inițiază tranzacții și alte procese în numele titularului de cont.

2. În afară de reprezentanții autorizați menționați la alineatul (1), conturile pot avea și reprezentanți autorizați care au doar drept de vizualizare a contului.

3. Conturile pot avea unul sau mai mulți reprezentanți autorizați suplimentari. În plus față de aprobarea unui reprezentant autorizat, pentru a iniția o tranzacție este necesară și aprobarea unui reprezentant autorizat suplimentar, cu excepția:

(a) transferurilor într-un cont al titularului, aflat pe lista de conturi de încredere din registrul Uniunii;

(b) tranzacțiilor inițiate de platformele de tranzacționare externe, ale căror conturi sunt deschise în temeiul articolului 20; și

(c) schimbului de certificate prevăzut la articolul 60, restituirii certificatelor în temeiul articolului 67, eliminării certificatelor în temeiul articolului 68 și anulării unităților Kyoto în temeiul articolului 69, în cazul în care nu a fost desemnat niciun reprezentant autorizat suplimentar. În acest caz, inițierea tranzacției este confirmată de către un alt reprezentant al contului.

4. Titularii de cont pot permite accesul la conturile lor prin intermediul unei platforme de tranzacționare externe. Acești titulari de cont desemnează ca reprezentant autorizat o persoană care este deja reprezentantul autorizat al unui cont pentru platforme de tranzacționare externe.

5. Dacă un reprezentant autorizat nu poate accesa registrul Uniunii din motive tehnice sau de altă natură, administratorul național poate să inițieze tranzacții în numele reprezentantului autorizat, la cerere, cu condiția ca administratorul național să admită astfel de cereri și ca accesul să nu fi fost suspendat în conformitate cu prezentul regulament.

6. Specificațiile tehnice și privind schimbul de date pot stabili un număr maxim de reprezentanți autorizați și de reprezentanți autorizați suplimentari pentru fiecare tip de cont.

7. Reprezentanții autorizați și reprezentanții autorizați suplimentari trebuie să fie persoane fizice cu vârsta de peste 18 ani. Toți reprezentanții autorizați și reprezentanții autorizați suplimentari ai unui singur cont trebuie să fie persoane diferite, dar aceeași persoană poate fi reprezentant autorizat sau reprezentant autorizat suplimentar pentru mai multe conturi. Statul membru al administratorului național poate impune ca cel puțin unul dintre reprezentanții autorizați ai unui cont să aibă reședința permanentă în statul membru respectiv, cu excepția conturilor pentru verificatori.

Articolul 24

Desemnarea și aprobarea reprezentanților autorizați și a reprezentanților autorizați suplimentari

1. Atunci când se solicită deschiderea unui cont, persoana care solicită deschiderea contului desemnează o serie de reprezentanți autorizați și reprezentanți autorizați suplimentari în conformitate cu articolul 23.

2. La desemnarea unui reprezentant autorizat sau a unui reprezentant autorizat suplimentar, titularul de cont furnizează informațiile solicitate de administrator. Aceste informații includ cel puțin datele prevăzute în anexa VIII.

3. În termen de 20 de zile lucrătoare de la primirea tuturor informațiilor necesare în conformitate cu alineatul (2), administratorul național aprobă un reprezentant autorizat sau un reprezentant autorizat suplimentar sau informează titularul de cont că se refuză aprobarea. În cazul în care evaluarea informațiilor privind persoana propusă necesită mai mult timp, administratorul poate prelungi procesul de evaluare cu cel mult 20 de zile lucrătoare suplimentare, transmițând titularului de cont o notificare privind prelungirea.

4. Administratorul național verifică dacă informațiile și documentele furnizate pentru desemnarea unui reprezentant autorizat sau a unui reprezentant autorizat suplimentar sunt complete, actualizate, exacte și reale.

5. Un administrator național poate refuza aprobarea unui reprezentant autorizat sau a unui reprezentant autorizat suplimentar:

(a) dacă informațiile și documentele furnizate sunt incomplete, neactualizate, inexacte sau false;

(b) dacă persoana propusă ca reprezentant este cercetată sau a fost condamnată în ultimii cinci ani pentru activități frauduloase implicând certificate sau unități Kyoto, spălare de bani, finanțare a terorismului sau alte infracțiuni grave pentru care contul poate servi drept instrument;

(c) din motive prevăzute de legislația națională.

6. Dacă administratorul național refuză să aprobe un reprezentant autorizat sau un reprezentant autorizat suplimentar, titularul de cont poate contesta refuzul înaintea autorității relevante în temeiul legislației naționale, care solicită administratorului național fie să aprobe reprezentantul, fie să își susțină refuzul printr-o decizie motivată, sub rezerva cerințelor prevăzute de legislația națională care urmăresc un obiectiv legitim compatibil cu prezentul regulament și sunt proporționate.

Articolul 25

Actualizarea informațiilor privind contul și a informațiilor privind reprezentanții autorizați

1. Toți titularii de conturi notifică administratorului național, în termen de 10 zile lucrătoare, orice modificare a informațiilor transmise în vederea deschiderii contului. Pe lângă aceasta, titularii de conturi confirmă administratorului național, până la data de 31 decembrie a fiecărui an, că informațiile privind contul lor sunt în continuare complete, actualizate, exacte și reale.

2. În cazul în care a avut loc fuziunea a doi sau mai mulți operatori de aeronave sau dacă a avut loc o sciziune în doi sau mai mulți operatori de aeronave, operatorii de aeronave notifică administratorul contului lor în termen de 10 zile lucrătoare.

3. Notificarea modificărilor este însoțită de dovezile solicitate de administratorul național în conformitate cu prezenta secțiune. În termen de 15 zile lucrătoare de la primirea notificării și a informațiilor justificative, administratorul național relevant aprobă actualizarea informațiilor. Administratorul poate refuza să actualizeze informațiile în conformitate cu articolul 24 alineatele (4) și (5). Orice astfel de refuz se comunică titularului de cont. Refuzul poate fi contestat înaintea autorității competente sau a autorității relevante în temeiul legislației naționale, conform articolului 22.

4. Cel puțin o dată la trei ani, administratorul național verifică dacă informațiile furnizate pentru deschiderea unui cont sunt în continuare complete, actualizate, exacte și reale și solicită titularului de cont să notifice orice modificare, dacă este cazul.

5. Titularul unui cont de depozit pentru operatori poate să vândă sau să cedeze contul său de depozit pentru operatori numai împreună cu instalația aferentă contului respectiv.

6. Sub rezerva alineatului (5), niciun titular de cont nu poate să vândă sau să cedeze altei persoane dreptul său de proprietate asupra contului.

7. Un reprezentant autorizat sau un reprezentant autorizat suplimentar nu poate transfera statutul său ca atare unei alte persoane.

8. Un titular de cont poate solicita revocarea unui reprezentant autorizat aferent unui cont. La primirea solicitării, administratorul național suspendă accesul reprezentantului autorizat sau al reprezentantului autorizat suplimentar. În termen de 10 zile lucrătoare de la primirea solicitării, administratorul pertinent îl revocă din această calitate pe reprezentantul autorizat.

9. Un titular de cont poate desemna noi reprezentanți autorizați sau reprezentanți autorizați suplimentari în conformitate cu articolul 24.

10. Dacă statul membru de administrare al unui operator de aeronave se schimbă în conformitate cu procedura prevăzută la articolul 18a din Directiva 2003/87/CE sau ca urmare a extinderii Uniunii Europene, administratorul central actualizează administratorul național al contului de depozit pentru operatori de aeronave aferent. Dacă se schimbă administratorul unui cont de depozit pentru operatori de aeronave, noul administrator poate solicita operatorului de aeronave să prezinte informațiile pentru deschiderea contului de care are nevoie în conformitate cu articolul 17 și informațiile cu privire la reprezentanții autorizați de care are nevoie în conformitate cu articolul 24.

11. Sub rezerva alineatului (10), statul membru responsabil de administrarea contului nu se schimbă.

Articolul 26

Lista de conturi de încredere

1. Conturile de livrare pentru licitații, conturile de depozit și conturile de tranzacționare pot dispune de o listă de conturi de încredere în registrul Uniunii.

2. Conturile deținute de același titular de cont sunt incluse automat în lista conturilor de încredere.

3. Modificarea listei de conturi de încredere se inițiază și se finalizează prin procedura stabilită la articolul 39 pentru transferurile specificate în titlul II capitolul 2 secțiunea 6. Modificarea se confirmă de către un reprezentant autorizat suplimentar sau, dacă nu a fost desemnat niciun reprezentant autorizat suplimentar, de către un alt reprezentant autorizat. Termenul prevăzut la articolul 39 alineatul (3) nu se aplică ștergerii conturilor din lista de conturi de încredere; pentru toate celelalte modificări aduse listei conturilor de încredere, termenul este de șapte zile.







Secțiunea 3

Închiderea conturilor

Articolul 27

Închiderea conturilor

Sub rezerva articolului 32 alineatul (1), administratorul închide contul în termen de 10 zile lucrătoare de la primirea solicitării din partea titularului unui cont diferit de cele menționate la articolele 28, 29, 30 și 31.

Articolul 28

Închiderea conturilor de depozit pentru operatori

1. Autoritatea competentă notifică administratorul național în termen de 10 zile lucrătoare de la revocarea sau suspendarea unei autorizații de emisii de gaze cu efect de seră sau de la data la care a aflat că instalația a fost închisă. În termen de 10 zile lucrătoare de la această notificare, administratorul național consemnează data relevantă în registrul Uniunii.

2. Administratorul național poate să închidă un cont de depozit pentru operatori până la data de 30 iunie a anului care urmează celui în care a fost închisă instalația ori a fost revocată sau suspendată autorizația de emisii de gaze cu efect de seră, dacă instalația relevantă a restituit o cantitate de certificate cel puțin egală cu emisiile sale verificate și nu este exclusă în conformitate cu articolul 27 din Directiva 2003/87/CE.

Articolul 29

Închiderea conturilor de depozit pentru operatorii de aeronave

Conturile de depozit pentru operatorii de aeronave se închid numai de către administratorul național, dacă acesta este însărcinat de autoritatea competentă să facă acest lucru deoarece autoritatea competentă a constatat că operatorul de aeronave a fuzionat cu un alt operator de aeronave sau și-a încetat toate operațiunile vizate de anexa I la Directiva 2003/87/CE, fie printr-o notificare din partea titularului de cont, fie prin alte dovezi.

Articolul 30

Închiderea conturilor pentru verificatori

1. În termen de 10 zile lucrătoare de la primirea din partea unui verificator a unei solicitări de închidere a contului său, administratorul național închide contul verificatorului.

2. Autoritatea competentă poate, de asemenea, să îl însărcineze pe administratorul național să închidă un cont pentru verificator atunci când este îndeplinită una dintre următoarele condiții:

a) acreditarea verificatorului a expirat sau a fost retrasă;

b) verificatorul și-a încetat activitatea.

Articolul 31

Închiderea contului de conformitate cu ESD

1. Administratorul central închide contul de conformitate cu ESD nu mai devreme de o lună de la stabilirea cifrei care indică starea de conformitate a contului respectiv în temeiul articolului 79 și nu mai târziu de data de 21 decembrie, după transmiterea unei notificări prealabile către titularul de cont.

2. Administratorul central se asigură că registrul Uniunii efectuează transferul tuturor creditelor internaționale, tCER și lCER folosite în temeiul articolului 81 către contul de retragere PK relevant.

3. În cazul în care transferul direct către contul de retragere PK relevant este interzis prin regulile privind tranzacțiile aplicabile ITL, elaborate în temeiul Protocolului de la Kyoto, creditele internaționale, tCER și lCER care au fost folosite pentru conformitate sunt transferate mai întâi către un cont de depozit special, creat de către administratorul național în acest scop.

4. La închiderea contului de conformitate cu ESD, administratorul național se asigură că registrul Uniunii transferă unitățile AEA rămase în contul de conformitate cu ESD către contul de eliminare conform ESD.

Articolul 32

Soldul pozitiv al conturilor în curs de închidere

1. Dacă într-un cont pe care un administrator urmează să îl închidă conform articolelor 27, 28 și 29 există un sold pozitiv de certificate sau de unități Kyoto, administratorul solicită titularului de cont să specifice un alt cont în care să fie transferate certificatele sau unitățile Kyoto respective. Dacă titularul de cont nu a răspuns solicitării administratorului în termen de 40 de zile lucrătoare, administratorul transferă certificatele și unitățile Kyoto în contul său național de depozit.

2. Dacă într-un cont la care s-a suspendat accesul în conformitate cu articolul 34 există un sold pozitiv de certificate sau de unități Kyoto, autoritatea competentă poate solicita ca certificatele și unitățile Kyoto respective să fie transferate imediat în contul național de depozit relevant.

Articolul 33

Închiderea conturilor și revocarea reprezentantului autorizat la inițiativa administratorului

1. Dacă, în pofida notificărilor repetate, situația care a dus la suspendarea accesului la conturi în temeiul articolului 34 nu este rezolvată într-o perioadă de timp rezonabilă, autoritatea competentă îl poate însărcina pe administratorul național să închidă sau, în cazul conturilor de depozit pentru operatori sau al conturilor de depozit pentru operatorii de aeronave, să pună în starea „blocat” conturile la care este suspendat accesul până când autoritatea competentă stabilește că situația care a determinat suspendarea nu mai există.

2. Dacă un cont de tranzacționare sau un cont de depozit personal prezintă un sold egal cu zero și nu s-a înregistrat nicio tranzacție timp de un an, administratorul național poate adresa titularului contului de tranzacționare sau de depozit personal o notificare privind închiderea contului în termen de 40 de zile lucrătoare în cazul în care administratorul național nu primește o cerere de menținere a contului. Dacă nu primește o astfel de cerere din partea titularului de cont, administratorul național poate închide contul.

3. Administratorul național închide orice cont de depozit pentru operator dacă autoritatea competentă îl însărcinează să facă acest lucru deoarece nu există nicio perspectivă rezonabilă ca operatorul să restituie alte certificate.

4. Administratorul național poate să revoce un reprezentant autorizat sau un reprezentant autorizat suplimentar în cazul în care consideră că aprobarea reprezentantului autorizat sau a reprezentantului autorizat suplimentar ar fi trebuit refuzată în temeiul articolului 24 alineatul (3), în special dacă descoperă că documentele și datele de identificare furnizate la numirea acestuia au fost incomplete, neactualizate, inexacte sau false.

5. În termen de 30 de zile calendaristice, titularul de cont poate contesta schimbarea stării contului în conformitate cu alineatul (1) ori revocarea unui reprezentant autorizat sau a unui reprezentant autorizat suplimentar în conformitate cu alineatul (4), înaintea autorității competente în temeiul legislației naționale, care fie solicită administratorului național să redeschidă contul sau să restabilească în funcție reprezentantul autorizat sau reprezentantul autorizat suplimentar, fie să susțină schimbarea stării contului sau revocarea printr-o decizie motivată, sub rezerva unor cerințe prevăzute de legislația națională care urmăresc un obiectiv legitim, compatibil cu prezentul regulament, și sunt proporționate.







Secțiunea 4

Suspendarea accesului la conturi

Articolul 34

Suspendarea accesului la conturi

1. Un administrator poate suspenda accesul unui reprezentant autorizat sau al unui reprezentant autorizat suplimentar la orice cont din registru sau la procesele la care reprezentantul autorizat ar avea în mod normal acces, dacă are motive rezonabile să creadă că reprezentantul autorizat:

(a) a încercat să acceseze conturi sau procese pentru care nu este autorizat;

(b) a încercat în mod repetat să acceseze un cont sau un proces utilizând un nume de utilizator și o parolă care nu corespund; sau

(c) a încercat să compromită securitatea, disponibilitatea, integritatea sau confidențialitatea registrului Uniunii sau ale EUTL ori ale datelor prelucrate sau stocate în acestea.

2. Un administrator poate suspenda accesul tuturor reprezentanților autorizați sau al tuturor reprezentanților autorizați suplimentari la un anumit cont dacă este îndeplinită una dintre următoarele condiții:

(a) titularul de cont a decedat și nu are un succesor legal sau a încetat să existe ca persoană juridică;

(b) titularul de cont nu și-a achitat taxele;

(c) titularul de cont a încălcat clauzele și condițiile aplicabile contului;

(d) titularul de cont nu a fost de acord cu modificările clauzelor și condițiilor stabilite de administratorul național sau de administratorul central;

(e) titularul de cont nu a notificat modificarea informațiilor privind contul sau nu a furnizat dovezi legate de modificarea informațiilor privind contul sau de noi cerințe de informații privind contul;

(f) titularul de cont nu a menținut numărul minim necesar de reprezentanți autorizați pentru cont;

(g) titularul de cont nu a continuat să respecte cerința statului membru de a avea un reprezentant autorizat cu reședința permanentă în statul membru al administratorului național;

(h) titularul de cont nu a continuat să respecte cerința statului membru ca titularul de cont să aibă reședința permanentă sau să fie înregistrat în statul membru al administratorului contului.

3. Un administrator poate suspenda accesul tuturor reprezentanților autorizați sau al tuturor reprezentanților autorizați suplimentari la un anumit cont, precum și posibilitatea de a iniția procese din acel cont:

(a) pentru o perioadă de maximum patru săptămâni, în cazul în care administratorul are motive rezonabile să creadă că respectivul cont a fost sau va fi folosit în scopuri frauduloase, pentru spălare de bani, finanțare a terorismului, corupție sau alte infracțiuni grave, sau

(b) în baza unor prevederi ale legislației naționale care urmăresc un obiectiv legitim și în conformitate cu acestea.

4. Administratorul național poate suspenda accesul la un cont în cazul în care consideră că deschiderea contului ar fi trebuit refuzată în conformitate cu articolul 22 sau că titularul de cont nu mai îndeplinește cerințele pentru deschiderea contului.

5. Administratorul contului ridică suspendarea imediat după rezolvarea situației care a determinat suspendarea.

6. În termen de 30 de zile calendaristice, titularul de cont poate contesta suspendarea accesului în conformitate cu alineatele (1) și (3) înaintea autorității competente sau a autorității relevante în temeiul legislației naționale, care solicită administratorului național fie să restabilească accesul, fie să își susțină suspendarea printr-o decizie motivată, sub rezerva unor cerințe prevăzute de legislația națională care urmăresc un obiectiv legitim compatibil cu prezentul regulament și sunt proporționate.

7. De asemenea, autoritatea competentă sau Comisia poate însărcina administratorul național sau administratorul central să introducă o suspendare pentru unul dintre motivele prevăzute la alineatele (1), (2), (3) și (4).

8. O autoritate națională de aplicare a legii din statul membru al administratorului poate solicita, de asemenea, administratorului să pună în aplicare o suspendare în temeiul legislației naționale și în conformitate cu aceasta.

9. Atunci când accesul la un cont pentru platforme de tranzacționare externe este suspendat, administratorul suspendă și accesul platformei de tranzacționare externe la conturile de utilizatori, acordat în conformitate cu articolul 23 alineatul (4). Atunci când se suspendă accesul reprezentanților autorizați și al reprezentanților autorizați suplimentari ai unui cont pentru platforme de tranzacționare externe, administratorul suspendă și accesul la platforma de tranzacționare externă al reprezentanților autorizați de un titular de cont în conformitate cu articolul 23 alineatul (4).

10. În cazul în care, din cauza suspendării în conformitate cu prezentul articol, titularul unui cont de depozit pentru operatori sau al unui cont de depozit pentru operatorii de aeronave este împiedicat să restituie certificatele în cele 10 zile lucrătoare care precedă termenul limită de restituire prevăzut la articolul 12 alineatele (2a) și (3) din Directiva 2003/87/CE, administratorul național, la solicitarea titularului contului, restituie numărul de certificate specificat de titularul contului.







TITLUL II

DISPOZIȚII SPECIFICE APLICABILE REGISTRULUI UNIUNII PENTRU SCHEMA UNIUNII DE COMERCIALIZARE A CERTIFICATELOR DE EMISII







CAPITOLUL 1

Emisiile verificate și conformitatea

Articolul 35

Date privind emisiile verificate pentru un operator de instalații sau de aeronave

1. Ori de câte ori acest lucru este impus prin legislația națională, fiecare operator și operator de aeronave alege un verificator din lista verificatorilor înregistrați la administratorul național care îi administrează contul. Dacă un operator sau un operator de aeronave este, de asemenea, verificator, acesta nu se poate alege pe sine ca verificator.

2. Administratorul național, autoritatea competentă sau, în urma hotărârii autorității competente, titularul de cont sau verificatorul introduce date privind emisiile pentru anul anterior până la data de 31 martie.

3. Datele privind emisiile anuale sunt transmise utilizând formatul prevăzut în anexa IX.

4. În urma verificării în mod satisfăcător, în conformitate cu articolul 15 alineatul (1) din Directiva 2003/87/CE, a raportului unui operator cu privire la emisiile generate de o instalație în cursul unui an anterior sau a raportului unui operator de aeronave cu privire la emisiile generate de toate activitățile aviatice pe care le-a desfășurat în cursul unui an anterior, verificatorul sau autoritatea competentă aprobă emisiile anuale verificate.

5. Emisiile aprobate conform alineatului (4) se marchează ca verificate în registrul Uniunii de către administratorul național sau autoritatea competentă. Autoritatea competentă poate hotărî ca, în locul administratorului național, verificatorul să fie responsabil de marcarea emisiilor ca verificate în registrul Uniunii.

6. Autoritatea competentă îl poate însărcina pe administratorul național să corecteze emisiile anuale verificate pentru o instalație sau pentru un operator de aeronave în scopul asigurării conformității cu articolele 14 și 15 din Directiva 2003/87/CE, prin introducerea în registrul Uniunii a emisiilor verificate sau estimate corectate pentru anul respectiv pentru instalația în cauză sau pentru operatorul de aeronave.

7. În cazul în care, la data de 1 mai a fiecărui an, nu s-a înregistrat în registrul Uniunii nicio valoare pentru emisiile verificate ale unei instalații sau ale unui operator de aeronave pentru anul precedent sau dacă valoarea emisiilor verificate s-a dovedit a fi incorectă, orice estimare a emisiilor introdusă în locul acesteia în registrul Uniunii se calculează cât mai apropiat posibil în conformitate cu articolele 14 și 15 din Directiva 2003/87/CE.

Articolul 36

Blocarea conturilor din cauza netransmiterii emisiilor verificate

1. În cazul în care, la data de 1 aprilie a fiecărui an, emisiile anuale verificate ale unei instalații sau ale unui operator de aeronave pentru anul precedent nu au fost înregistrate în registrul Uniunii, administratorul central se asigură că registrul Uniunii pune contul de depozit al operatorului sau al operatorului de aeronave respectiv în starea „blocat”.

2. Atunci când toate emisiile verificate întârziate ale instalației sau ale operatorului de aeronave pentru anul respectiv au fost înregistrate în registrul Uniunii, administratorul central se asigură că registrul Uniunii pune contul în starea „deschis”.

Articolul 37

Calcularea cifrei care indică starea de conformitate

1. Administratorul central se asigură că, la data de 1 mai a fiecărui an, registrul Uniunii afișează cifra care indică starea de conformitate pentru anul precedent pentru fiecare instalație și fiecare operator de aeronave cu un cont de depozit pentru operatori sau pentru operatorii de aeronave deschis sau blocat, cifra fiind obținută prin calcularea sumei tuturor certificatelor restituite pentru perioada în curs minus suma tuturor emisiilor verificate din perioada în curs, până în anul în curs inclusiv, plus un factor de corecție.

2. Factorul de corecție menționat la alineatul (1) este egal cu zero dacă cifra care indică starea de conformitate din ultimul an al perioadei precedente a fost mai mare decât zero, însă este egal cu cifra care indică starea de conformitate din ultimul an al perioadei precedente dacă această ultimă cifră este mai mică sau egală cu zero.

3. Administratorul central se asigură că registrul Uniunii înregistrează cifra care indică starea de conformitate pentru fiecare instalație și pentru fiecare operator de aeronave, pentru fiecare an.







CAPITOLUL 2

Tranzacții







Secțiunea 1

Generalități

Articolul 38

Doar tranzacțiile menționate în mod expres în prezentul regulament pentru fiecare tip de cont sunt inițiate de respectivul tip de cont.

Articolul 39

Executarea transferurilor

1. Pentru toate tranzacțiile specificate în prezentul capitol care nu sunt inițiate de o platformă de tranzacționare externă, registrul Uniunii solicită o confirmare în afara benzii înainte de inițierea tranzacției. O tranzacție este inițiată doar dacă un reprezentant autorizat suplimentar sau un alt reprezentant al unui cont, după caz, a cărui aprobare este necesară în temeiul articolului 23 alineatul (3), a confirmat tranzacția în afara benzii.

2. Pentru toate transferurile specificate la articolul 64 și în secțiunea 8 din prezentul capitol, transferul este inițiat imediat dacă este confirmat între orele 10.00 și 16.00, ora Europei Centrale, de luni până vineri inclusiv, cu excepția sărbătorilor naționale din statele membre care decid să suspende curgerea intervalului de timp în temeiul alineatului (3).

Un transfer confirmat la orice altă oră este inițiat în aceeași zi, de luni până vineri, cu excepția sărbătorilor naționale, în conformitate cu primul paragraf, la 10:00, ora Europei Centrale, dacă este confirmat înainte de 10:00, ora Europei Centrale, sau în ziua următoare la 10.00, ora Europei Centrale, de luni până vineri, cu excepția sărbătorilor naționale menționate la primul paragraf, dacă este confirmat după 16:00, ora Europei Centrale.

3. Pentru toate transferurile de certificate și de unități Kyoto specificate la articolele 64 și 65 și pentru toate transferurile specificate la articolul 66 către conturi din afara listei de încredere a titularului contului de tranzacționare, între inițierea și comunicarea transferului spre finalizare în temeiul articolului 104 se aplică un interval de 26 de ore. Curgerea acestui interval de timp se suspendă sâmbăta și duminica, între orele 00.00 și 24.00, ora Europei Centrale. Statele membre pot decide să suspende curgerea acestui interval de timp și între orele 00.00 și 24.00, ora Europei Centrale, în zilele de sărbătoare națională dintr-un anumit an, cu condiția publicării deciziei respective până la data de 1 decembrie a anului anterior.

4. Dacă reprezentantul unui cont suspectează că un transfer a fost inițiat în mod fraudulos, cu cel puțin două ore înainte de sfârșitul intervalului de timp prevăzut la alineatul (3) acesta poate solicita administratorului național sau administratorul central, după caz, să anuleze transferul în numele său, înainte ca transferul să fie comunicat spre finalizare. Titularul de cont raportează frauda suspectată autorității naționale competente de aplicare a legii imediat după înaintarea solicitării. Raportarea respectivă se înaintează administratorului național sau administratorului central, după caz, în termen de 7 zile.

5. După inițierea transferului în temeiul alineatelor (1) și (2), se transmite o notificare către toți reprezentanții contului, indicând propunerea de inițiere a transferului.

Articolul 40

Caracterul certificatelor și finalitatea tranzacțiilor

1. Un certificat sau o unitate Kyoto este un instrument dematerializat fungibil care poate fi tranzacționat pe piață.

2. Caracterul dematerializat al certificatelor și al unităților Kyoto implică faptul că evidențele registrului Uniunii constituie o dovadă prima facie și suficientă a dreptului de proprietate asupra unui certificat sau unei unități Kyoto și a oricărui alt aspect a cărui înregistrare în registru este impusă sau autorizată de prezentul regulament.

3. Fungibilitatea certificatelor și a unităților Kyoto implică faptul că orice obligații de recuperare sau restituire care ar putea apărea în temeiul legislației naționale cu privire la un certificat sau la o unitate Kyoto se aplică doar certificatului sau unității Kyoto în natură.

Sub rezerva articolului 70 și a procesului de reconciliere prevăzut la articolul 103, o tranzacție devine finală și irevocabilă din momentul finalizării sale conform articolului 104. Fără a se aduce atingere niciunei dispoziții sau căi de atac din dreptul intern care ar putea genera o cerință sau un ordin de executare a unei noi tranzacții în registrul Uniunii, niciun act cu putere de lege și nicio reglementare, normă sau uzanță privind anularea contractelor sau a tranzacțiilor nu duce la invalidarea în registru a unei tranzacții care a devenit finală și irevocabilă în temeiul prezentului regulament.

Niciun titular de cont sau terță parte nu este împiedicat(ă) să își exercite orice drept sau revendicare ce rezultă din tranzacție și care îi revine conform legii, inclusiv de recuperare, de restituire sau de solicitare de daune, în legătură cu o tranzacție care a devenit finală în registrul Uniunii, de exemplu în caz de fraudă sau de eroare tehnică, atât timp cât acest lucru nu are ca rezultat anularea, revocarea sau invalidarea tranzacției din registru.

4. Dacă acționează cu bună credință, cumpărătorul sau deținătorul unui certificat sau al unei unități Kyoto obține titlul de proprietate asupra certificatului sau unității Kyoto degrevat de orice sarcină aferentă titlului de proprietate al persoanei care transferă.







Secțiunea 2

Crearea certificatelor

Articolul 41

Crearea certificatelor

1. Administratorul central poate crea un cont UE de cantitate totală, un cont UE de cantitate totală pentru aviație, un cont UE de licitații, un cont UE de licitații pentru aviație, un cont UE pentru schimbul de credite și un cont UE pentru credite internaționale, după caz, și creează sau anulează conturile și certificatele în funcție de necesitățile care decurg din dreptul Uniunii, inclusiv conform prevederilor de la articolul 3e alineatul (3), articolul 9, articolul 9a, articolul 10a alineatul (8) și articolul 11a din Directiva 2003/87/CE, articolul 10 alineatul (1) din Regulamentul (UE) nr. 1031/2010 sau articolul 41 alineatul (1) din Regulamentul (UE) nr. 920/2010.

2. La momentul sau momentele adecvate, Comisia îl poate însărcina pe administratorul central să creeze o serie de certificate generale, echivalente în total cu numărul determinat în conformitate cu articolul 2 alineatul (1) din Decizia nr. 2010/670/UE a Comisiei ( 4 ), în conturi sau pentru transferul în conturi deschise în scopurile prevăzute la articolul 10a alineatul (8) din Directiva 2003/87/CE.

3. Administratorul central se asigură că registrul Uniunii alocă fiecărui certificat, la crearea acestuia, un cod unic de identificare a unității.

▼M2

4. Certificatele care sunt create începând cu 1 ianuarie 2018 în conformitate cu tabelul național de alocare sau cu tabelul privind dreptul la credite internaționale al unui stat membru care a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană, sau sunt scoase la licitație de o platformă de licitație desemnată de către un astfel de stat, sunt identificate printr-un cod de țară și se diferențiază în funcție de anul de creare. Certificatele create pentru anul 2018 nu sunt identificate cu un cod de țară în cazul în care dreptul Uniunii nu încetează să se aplice în statul membru respectiv până la 30 aprilie 2019 sau în cazul în care există garanții suficiente că restituirea certificatelor trebuie să aibă loc până cel târziu la 15 martie 2019 în mod legal înainte ca tratatele să înceteze să se aplice în statul membru respectiv. Statul membru în cauză raportează statelor membre și Comisiei imediat după 15 martie 2019 cu privire la îndeplinirea obligațiilor.

▼B







Secțiunea 3

Transferuri între conturi înainte de licitații și alocare

Articolul 42

Transferul certificatelor generale care urmează să fie licitate

1. Administratorul central transferă, în timp util, în numele adjudecătorului relevant desemnat în conformitate cu Regulamentul (UE) nr. 1031/2010, certificatele generale din contul UE de cantitate totală în contul UE de licitații, într-o cantitate corespunzătoare volumelor anuale determinate în temeiul articolului 10 din regulamentul menționat.

2. În cazul modificării volumelor anuale în conformitate cu articolul 14 din Regulamentul (UE) nr. 1031/2010, administratorul central transferă o cantitate corespunzătoare de certificate generale din contul UE de cantitate totală în contul UE de licitații sau din contul UE de licitații în contul UE de cantitate totală, după caz.

Articolul 43

Transferul certificatelor generale care urmează să fie alocate cu titlu gratuit

Administratorul central transferă, în timp util, certificatele generale din contul UE de cantitate totală în contul UE de alocare, într-o cantitate corespunzătoare sumei certificatelor alocate cu titlu gratuit în conformitate cu tabelele naționale de alocare ale fiecărui stat membru.

Articolul 44

Transferul certificatelor generale pentru rezerva pentru instalațiile nou-intrate

1. Administratorul central transferă, în timp util, certificatele generale din contul UE de cantitate totală în contul UE de rezervă pentru instalațiile nou-intrate, într-o cantitate echivalentă cu 5 % din volumul de certificate la nivelul întregii Uniuni, determinat prin deciziile adoptate în temeiul articolelor 9 și 9a din Directiva 2003/87/CE, din care se scade numărul celor care urmează să fie create în temeiul articolului 41 alineatul (2) din prezentul regulament.

2. Dacă volumul de certificate la nivelul întregii Uniuni crește în urma unei decizii adoptate în temeiul articolelor 9 și 9a din Directiva 2003/87/CE, administratorul central transferă certificate generale suplimentare din contul UE de cantitate totală în contul UE de rezervă pentru instalațiile nou-intrate, într-o cantitate echivalentă cu 5 % din creșterea volumului de certificate la nivelul întregii Uniuni.

3. Dacă volumul de certificate la nivelul întregii Uniuni scade în urma unei decizii adoptate în temeiul articolelor 9 și 9a din Directiva 2003/87/CE, administratorul central elimină certificatele generale din contul UE de rezervă pentru instalațiile nou-intrate, într-o cantitate echivalentă cu 5 % din scăderea volumului de certificate la nivelul întregii Uniuni.

4. În cazul alocării de certificate instalațiilor nou-intrate sau al alocării de certificate instalațiilor nou-intrate în urma extinderii semnificative a capacității în temeiul articolelor 19 și 20 din Decizia nr. 2011/278/UE, volumul final rezultat de certificate alocate cu titlu gratuit operatorului pentru întreaga perioadă de comercializare, care este introdus în EUTL în conformitate cu articolul 51 alineatul (2) din prezentul regulament, se transferă de către administratorul central din contul UE de rezervă pentru instalațiile nou-intrate în contul UE de alocare.

Articolul 45

Transferul certificatelor pentru aviație care urmează să fie licitate

1. Administratorul central transferă, în timp util și în numele adjudecătorului relevant desemnat în conformitate cu Regulamentul (UE) nr. 1031/2010, certificatele pentru aviație din contul UE de cantitate totală pentru aviație în contul UE de licitații pentru aviație, într-o cantitate echivalentă cu volumele anuale determinate în temeiul articolului 12 alineatul (1) din Regulamentul (UE) nr. 1031/2010.

2. În cazul ajustării la volumele anuale în conformitate cu articolul 14 din Regulamentul (UE) nr. 1031/2010, administratorul central transferă o cantitate echivalentă de certificate pentru aviație din contul UE de cantitate totală pentru aviație în contul UE de licitații pentru aviație sau, după caz, din contul UE de licitații pentru aviație în contul UE de cantitate totală pentru aviație.

Articolul 46

Transferul certificatelor pentru aviație care urmează să fie alocate cu titlu gratuit

1. Administratorul central transferă, în timp util, certificatele pentru aviație din contul UE de cantitate totală pentru aviație în contul UE de alocare pentru aviație, într-o cantitate echivalentă cu numărul certificatelor pentru aviație care urmează să fie alocate cu titlu gratuit, determinat prin decizia Comisiei adoptată în temeiul articolului 3e alineatul (3) din Directiva 2003/87/CE.

2. Dacă numărul certificatelor pentru aviație care urmează să fie alocate cu titlu gratuit crește în urma unei decizii adoptate în temeiul articolului 3e alineatul (3) din Directiva 2003/87/CE, administratorul central transferă certificate pentru aviație suplimentare din contul UE de cantitate totală pentru aviație în contul UE de alocare pentru aviație, într-o cantitate echivalentă cu creșterea numărului de certificate pentru aviație care urmează să fie alocate cu titlu gratuit.

3. Dacă numărul certificatelor pentru aviație care urmează să fie alocate cu titlu gratuit scade în urma unei decizii adoptate în temeiul articolului 3e alineatul (3) din Directiva 2003/87/CE, administratorul central elimină certificate pentru aviație din contul UE de alocare pentru aviație, într-o cantitate echivalentă cu scăderea numărului de certificate pentru aviație care urmează să fie alocate cu titlu gratuit.

Articolul 47

Transferul certificatelor pentru aviație în rezerva specială

1. Administratorul central transferă, în timp util, certificatele pentru aviație din contul UE de cantitate totală pentru aviație în contul UE de rezervă specială, într-o cantitate echivalentă cu numărul de certificate pentru aviație din rezerva specială, determinat prin decizia adoptată în temeiul articolului 3e alineatul (3) din Directiva 2003/87/CE.

2. Dacă numărul certificatelor pentru aviație din rezerva specială crește în urma unei decizii adoptate în temeiul articolului 3e alineatul (3) din Directiva 2003/87/CE, administratorul central transferă certificate pentru aviație suplimentare din contul UE de cantitate totală pentru aviație în contul UE de rezervă specială, într-o cantitate echivalentă cu creșterea numărului de certificate pentru aviație din rezerva specială.

3. Dacă numărul certificatelor pentru aviație din rezerva specială scade în urma unei decizii adoptate în temeiul articolului 3e alineatul (3) din Directiva 2003/87/CE, administratorul central elimină certificate pentru aviație din contul UE de rezervă specială, într-o cantitate echivalentă cu scăderea numărului de certificate din rezerva specială.

4. În ceea ce privește alocarea de certificate din rezerva specială, în temeiul articolului 3f din Directiva 2003/87/CE, volumul final rezultat de certificate pentru aviație alocate cu titlu gratuit operatorului de aeronave pentru întreaga perioadă de comercializare, care este introdus în EUTL în conformitate cu articolul 54 alineatul (2) din prezentul regulament, se transferă automat din contul UE de rezervă specială în contul UE de alocare pentru aviație.

Articolul 48

Transferul certificatelor generale în contul UE de cantitate totală

La sfârșitul fiecărei perioade de comercializare, administratorul central transferă toate certificatele rămase în contul UE de alocare și în contul UE de rezervă pentru instalațiile nou-intrate în contul UE de cantitate totală.

Articolul 49

Transferul certificatelor pentru aviație în contul UE de cantitate totală pentru aviație

La sfârșitul fiecărei perioade de comercializare, administratorul central transferă toate certificatele rămase în contul UE de rezervă specială în contul UE de cantitate totală pentru aviație.

Articolul 50

Eliminarea certificatelor pentru aviație

Administratorul central se asigură că, la sfârșitul fiecărei perioade de comercializare, toate certificatele rămase în contul UE de alocare pentru aviație sunt transferate în contul UE de eliminare a certificatelor.







Secțiunea 4

Alocarea certificatelor pentru instalațiile staționare

Articolul 51

Introducerea tabelelor naționale de alocare în EUTL

1. Până la 31 decembrie 2012, fiecare stat membru notifică Comisiei tabelul său național de alocare pentru perioada 2013-2020. Statele membre se asigură că tabelele naționale de alocare cuprind informațiile prevăzute în anexa X.

2. Comisia îl însărcinează pe administratorul central să introducă tabelul național de alocare din EUTL în cazul în care consideră că acesta este în conformitate cu Directiva 2003/87/CE, cu Decizia nr. 2011/278/UE și cu deciziile adoptate de Comisie în temeiul articolului 10c alineatul (6) din Directiva 2003/87/CE. În caz contrar, Comisia respinge tabelul național de alocare într-un interval rezonabil de timp și informează fără întârziere statul membru în cauză, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, statul membru respectiv prezintă Comisiei un tabel național de alocare revizuit.

Articolul 52

Modificarea tabelelor naționale de alocare

1. Administratorul național modifică tabelul național de alocare din EUTL în cazul în care:

(a) autorizația unei instalații a fost revocată sau a expirat;

(b) o instalație își încetează activitatea;

(c) o instalație a fost scindată în două sau mai multe instalații;

(d) două sau mai multe instalații au fuzionat într-o singură instalație.

2. Statul membru notifică Comisiei modificările aduse tabelului său național de alocare în legătură cu:

(a) alocările acordate instalațiilor nou-intrate sau alocările acordate instalațiilor nou-intrate în urma extinderii semnificative a capacității;

(b) încetarea parțială a activității și reducerea semnificativă a capacității;

(c) alocarea cu titlu gratuit în temeiul articolului 10c din Directiva 2003/87/CE care este justificată în lumina progresului investițiilor efectuate și raportate Comisiei în temeiul articolului 10c alineatul (1) din directiva menționată;

(d) orice altă modificare ce nu este menționată la alineatul (1).

La primirea unei notificări în temeiul primului paragraf, Comisia îl însărcinează pe administratorul central să efectueze modificările corespunzătoare în tabelul național de alocare din EUTL în cazul în care consideră că aceste modificări sunt în conformitate cu Directiva 2003/87/CE, cu Decizia nr. 2011/278/UE și cu deciziile adoptate de Comisie în conformitate cu articolul 10c alineatul (6) din Directiva 2003/87/CE. În caz contrar, Comisia respinge modificările într-un interval rezonabil de timp și informează fără întârziere statul membru în cauză, motivându-și decizia și stabilind criteriile care trebuie îndeplinite în vederea acceptării unei notificări ulterioare.

Articolul 53

Alocarea gratuită a certificatelor generale

1. Administratorul național indică în tabelul național de alocare, pentru fiecare operator, pentru fiecare an și pentru fiecare temei juridic prevăzut în anexa IX, dacă instalația respectivă trebuie sau nu să primească o alocare pentru anul respectiv.

2. Începând cu 1 februarie 2013, administratorul central se asigură că registrul Uniunii transferă automat certificatele generale din contul UE de alocare, în conformitate cu tabelul național de alocare relevant, în contul de depozit corespunzător, deschis sau blocat, al operatorului în cauză, ținând seama de modalitățile de transfer automat menționate în specificațiile tehnice și privind schimbul de date prevăzute la articolul 105.

3. În cazul în care un cont de depozit pentru operator exclus nu primește certificate în temeiul alineatului (2), certificatele respective nu sunt transferate în cont dacă acesta este ulterior redeschis.

4. Administratorul central se asigură că un operator poate efectua transferuri pentru a retransfera cotele excedentare în contul UE de alocare, dacă administratorul central a modificat tabelul național de alocare al unui stat membru, în temeiul articolului 52 alineatul (2), pentru a corecta o supraalocare de cote către operatorul respectiv și dacă autoritatea competentă a solicitat operatorului să restituie respectivele cote excedentare.







Secțiunea 5

Alocarea pentru operatorii de aeronave

Articolul 54

Introducerea în EUTL a tabelelor naționale de alocare pentru aviație

1. Până la 30 septembrie 2012, fiecare stat membru notifică Comisiei tabelul său național de alocare pentru aviație pentru perioada 2013-2020. Statele membre se asigură că tabelele naționale de alocare pentru aviație includ informațiile prevăzute în anexa XI.

2. Comisia îl însărcinează pe administratorul central să introducă tabelul național de alocare pentru aviație din EUTL în cazul în care consideră că acesta este în conformitate cu Directiva 2003/87/CE, în special cu alocările calculate și publicate de statele membre în temeiul articolului 3e alineatul (4) din directiva menționată. În caz contrar, Comisia respinge tabelul național de alocare pentru aviație într-un interval rezonabil de timp și informează fără întârziere statul membru în cauză, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, statul membru respectiv prezintă Comisiei un tabel național de alocare pentru aviație revizuit.

Articolul 55

Modificarea tabelelor naționale de alocare pentru aviație

1. Administratorul național modifică tabelul național de alocare pentru aviație din EUTL în cazul în care:

(a) un operator de aeronave și-a încetat toate activitățile vizate în anexa I la Directiva 2003/87/CE;

(b) un operator de aeronave s-a scindat în doi sau mai mulți operatori de aeronave;

(c) doi sau mai mulți operatori de aeronave au fuzionat într-un singur operator de aeronave.

2. Statul membru notifică Comisiei modificările aduse tabelului său național de alocare pentru aviație în legătură cu:

(a) orice alocare din rezerva specială efectuată în temeiul articolului 3f din Directiva 2003/87/CE;

(b) orice ajustare efectuată în urma adoptării unor măsuri în temeiul articolului 25a din Directiva 2003/87/CE;

(c) orice altă modificare care nu este menționată la alineatul (1).

3. Comisia îl însărcinează pe administratorul central să efectueze modificările corespunzătoare în tabelul național de alocare pentru aviație din EUTL în cazul în care consideră că modificările aduse tabelului național de alocare pentru aviație sunt conforme cu Directiva 2003/87/CE, în special cu alocările calculate și publicate în temeiul articolului 3f alineatul (7) din directiva menționată, în cazul alocărilor din rezerva specială. În caz contrar, Comisia respinge modificările într-un interval rezonabil de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare.

4. Dacă o fuziune între operatorii de aeronave implică operatori de aeronave administrați de state membre diferite, modificarea în temeiul alineatului (1) litera (c) este inițiată de administratorul național care gestionează operatorul de aeronave a cărui alocare urmează să fie încorporată prin fuziune în alocarea altui operator de aeronave. Înainte de a se efectua modificarea, trebuie obținut consimțământul administratorului național care gestionează operatorul de aeronave a cărui alocare va încorpora alocarea operatorului de aeronave cu care realizează fuziunea.

Articolul 56

Alocarea cu titlu gratuit a certificatelor pentru aviație

1. Administratorul național indică, pentru fiecare operator de pentru anul respectiv o alocare în tabelul național de alocare pentru aviație.

2. Începând cu 1 februarie 2013, administratorul central se asigură că registrul Uniunii transferă automat certificatele pentru aviație din contul UE de alocare pentru aviație în contul de depozit corespunzător, deschis sau blocat, al operatorului de aeronave în cauză, în conformitate cu tabelul de alocare relevant și ținând seama de modalitățile de transfer automat menționate în specificațiile tehnice și privind schimbul de date prevăzute la articolul 105.

3. În cazul în care un cont de depozit pentru operator de aeronave exclus nu primește certificate în temeiul alineatului (2), certificatele respective nu sunt transferate în cont dacă acesta este ulterior redeschis.

Articolul 57

Returnarea certificatelor pentru aviație

Atunci când se aduce o modificare tabelului național de alocare pentru aviație în temeiul articolului 25a din Directiva 2003/87/CE după transferul certificatelor pentru un anumit an în conturile de depozit ale operatorului de aeronave în conformitate cu articolul 56 din prezentul regulament, administratorul central execută orice transfer prevăzut de orice măsură adoptată în temeiul articolului 25a din Directiva 2003/87/CE.







Secțiunea 6

Utilizarea CER și a ERU

Articolul 58

Depozitele de credite internaționale din registrul Uniunii

1. Administratorul central se asigură că CER și ERU aferente proiectelor derulate în statele membre sunt păstrate în conturile ETS din registrul Uniunii numai dacă eliberarea acestora nu a fost interzisă prin articolul 11b din Directiva 2003/87/CE.

Administratorul central se asigură că ERU eliberate pentru reducerile de emisii care s-au produs până la 31 decembrie 2012, dar care au legătură cu proiecte derulate în statele membre ce presupun activități care nu sunt enumerate în anexa I la Directiva 2003/87/CE așa cum a fost modificată de Regulamentul (CE) nr. 219/2009 al Parlamentului European și al Consiliului ( 5 ) ci sunt enumerate în anexa I la Directiva 2003/87/CE astfel cum a fost modificată de Directiva 2009/29/CE a Parlamentului European și a Consiliului ( 6 ) se depozitează în conturile ETS din registrul Uniunii numai dacă sunt emise înainte de 30 aprilie 2013.

2. Administratorul central se asigură că ERU eliberate după 31 decembrie 2012 pentru reducerile de emisii care s-au produs până la 31 decembrie 2012 și care sunt legate de proiecte derulate în țări terțe care nu au obiective de emisii cuantificate, obligatorii din punct de vedere juridic, în perioada 2013-2020 în conformitate cu un amendament la Protocolului de la Kyoto în temeiul articolului 3 alineatul (9) din acesta sau care nu au depus un instrument de ratificare legat de un astfel de amendament la Protocolul de la Kyoto, sunt păstrate în conturile ETS din registrul Uniunii numai dacă sunt legate de reduceri de emisii verificate în conformitate cu procedura de verificare a Comitetului de Supervizare a Proiectelor JI prevăzută în Decizia 9/CPM.1. (în temeiul așa-numitei „proceduri track 2”) sau, în cazul în care o astfel de verificare nu este posibilă, dacă s-a certificat că acestea au fost emise în legătură cu reducerile de emisii realizate până la 31 decembrie 2012, de către o entitate independentă acreditată în temeiul Deciziei 9/CMP.1.

3. Administratorul central pune la dispoziția administratorilor naționali o listă a conturilor ETS în care sunt păstrate creditele internaționale care nu pot fi deținute, conform alineatelor (1) și (2), după datele prevăzute. Pe baza acestei liste, administratorul național solicită titularului de cont să indice un cont PK în care să fie transferate creditele internaționale respective.

Dacă titularul de cont nu a răspuns solicitării administratorului în termen de 40 de zile lucrătoare, administratorul transferă creditele internaționale într-un cont PK național.

Articolul 59

Introducerea în EUTL a tabelelor privind dreptul la credite internaționale

1. Fiecare stat membru notifică Comisiei tabelul său privind dreptul la credite internaționale în termen de o lună de la adoptarea de măsuri în temeiul articolului 11a alineatul (8) din Directiva 2003/87/CE. Statele membre se asigură că tabelul privind dreptul la credite internaționale include dreptul total inițial la credite internaționale aferent perioadei 2008-2020 pentru fiecare operator și operator de aeronave, precum și informațiile prevăzute în anexa XII.

2. Comisia îl însărcinează pe administratorul central să introducă în EUTL tabelul privind dreptul la credite internaționale dacă, în opinia sa, acest tabel este conform cu Directiva 2003/87/CE și cu măsurile adoptate în temeiul articolului 11a alineatul (8) din directiva menționată. În caz contrar, Comisia respinge tabelul privind dreptul la credite internaționale într-un interval rezonabil de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen o lună, statul membru prezintă Comisiei un tabel privind dreptul la credite internaționale revizuit.

3. Oricare stat membru notifică Comisiei modificările aduse tabelului privind dreptul la credite internaționale, inclusiv drepturile care le revin instalațiilor nou-intrate. Comisia îl însărcinează pe administratorul central să efectueze modificările corespunzătoare în tabelul privind dreptul la credite internaționale din EUTL dacă, în opinia sa, modificările aduse tabelului sunt conforme cu Directiva 2003/87/CE și cu măsurile adoptate în temeiul articolului 11a alineatul (8) din directiva menționată. În caz contrar, Comisia respinge modificările într-un interval rezonabil de timp și informează fără întârziere statul membru, motivându-și decizia și stabilind criteriile care trebuie îndeplinite în vederea acceptării unei notificări ulterioare.

Articolul 60

Utilizarea creditelor internaționale prin schimbul de certificate

1. Un operator poate solicita schimbarea unui credit internațional cu un certificat general în temeiul articolului 11a alineatul (2) din Directiva 2003/87/CE până la 31 martie 2015, respectiv până la 31 decembrie 2020 în temeiul articolului 11a alineatele (3) și (4) din directiva menționată. Operatorul propune un transfer de credite internaționale din contul de depozit al operatorului în cauză în contul UE pentru credite internaționale din registrul Uniunii.

Un operator de aeronave poate solicita schimbarea unui credit internațional cu un certificat pentru aviație în temeiul articolului 11a alineatul (2) din Directiva 2003/87/CE până la 31 martie 2015 și în temeiul articolului 11a alineatele (3) and (4) din directiva respectivă până la 31 decembrie 2020. Acesta propune un transfer de credite internaționale din contul de depozit al operatorului de aeronave în cauză în contul UE pentru credite internaționale destinat operatorilor de aeronave din registrul Uniunii.

2. La cerere, administratorul central se asigură că registrul Uniunii efectuează un transfer de credite internaționale în contul UE pentru credite internaționale relevant dacă:

(a) transferul este permis de starea contului care inițiază transferul;

(b) tabelul relevant privind dreptul la credite internaționale a fost introdus în EUTL, iar operatorul sau operatorul de aeronave este înregistrat în tabel în temeiul articolului 59;

(c) numărul de unități propuse pentru transfer nu depășește dreptul la credite rămas în temeiul articolului 61;

(d) toate unitățile propuse pentru transfer sunt eligibile în vederea utilizării în temeiul articolelor 11a și 11b din Directiva 2003/87/CE, al articolului 58 din prezentul regulament și al oricăror măsuri adoptate în temeiul articolului 11a alineatul (9) din Directiva 2003/87/CE.

3. După finalizarea transferului în temeiul alineatului (1) primul paragraf, administratorul central se asigură că registrul Uniunii creează un număr echivalent de certificate generale în contul UE pentru schimb de credite destinat operatorilor și că transferă, în numele autorității competente relevante, un număr echivalent de certificate generale în contul de depozit pentru operatori din care a fost inițiat transferul.

După finalizarea transferului în temeiul alineatului (1) al doilea paragraf, administratorul central se asigură că registrul Uniunii creează un număr echivalent de certificate pentru aviație, după caz, în contul UE pentru schimb de credite destinat operatorilor de aeronave și că transferă, în numele autorității competente relevante, un număr echivalent de certificate pentru aviație în contul de depozit pentru operatori de aeronave din care a fost inițiat transferul.

Articolul 61

Calculul dreptului la credite internaționale rămas

1. Administratorul central se asigură că registrul Uniunii stabilește în mod automat dreptul la credite internaționale rămas pentru fiecare operator sau operator de aeronave prin scăderea, din dreptul la credite internaționale total inițial precizat în conformitate cu articolul 59, a:

(a) sumei tuturor CER și ERU restituite de un operator sau de un operator de aeronave în temeiul articolului 11a din Directiva 2003/87/CE astfel cum a fost modificată prin Regulamentul (CE) nr. 219/2009;

(b) sumei tuturor CER și ERU transferate în contul UE pentru credite internaționale în temeiul articolului 60 din prezentul regulament.

2. Administratorul central se asigură că registrul Uniunii corectează dreptul la credite internaționale rămas pentru a reflecta operațiunile de anulare efectuate în temeiul articolului 70.







Secțiunea 7

Licitație

Articolul 62

Introducerea în EUTL a tabelelor de licitație

1. În termen de o lună de la stabilirea și publicarea unui calendar de licitație în temeiul articolului 11 alineatul (1), al articolului 13 alineatele (1) și (2) sau al articolului 32 alineatul (4) din Regulamentul (UE) nr. 1031/2010, platforma de licitație relevantă furnizează Comisiei tabelul de licitație corespunzător. Platforma de licitație furnizează două tabele de licitație pentru fiecare an calendaristic începând cu 2012, unul pentru licitarea certificatelor generale, iar celălalt pentru licitarea certificatelor pentru aviație, și se asigură că tabelele de licitație includ informațiile prevăzute în anexa XIII.

2. Comisia îl însărcinează pe administratorul central să introducă tabelul de licitație în EUTL, în cazul în care consideră că acesta este conform cu Regulamentul (UE) nr. 1031/2010. În caz contrar, Comisia respinge tabelul de licitație într-un interval rezonabil de timp și informează fără întârziere platforma de licitație, motivându-și decizia și stabilind criteriile care trebuie îndeplinite în vederea acceptării unei notificări ulterioare. În termen de trei luni, platforma de licitație prezintă Comisiei un tabel de licitație revizuit.

Articolul 63

Modificarea tabelelor de licitație

1. Platforma de licitație relevantă notifică imediat Comisiei orice modificări care trebuie aduse tabelului de licitație.

2. Comisia îl însărcinează pe administratorul central să introducă tabelul de licitație revizuit în EUTL, în cazul în care consideră că tabelul este conform cu Regulamentul (UE) nr. 1031/2010. În caz contrar, Comisia respinge modificările într-un interval rezonabil de timp și informează fără întârziere platforma de licitație, motivându-și decizia și stabilind criteriile care trebuie îndeplinite în vederea acceptării unei notificări ulterioare.

3. Comisia îl poate însărcina pe administratorul central să suspende transferul certificatelor specificate într-un tabel de licitație dacă sesizează necesitatea unei modificări a tabelului pe care platforma de licitație nu a notificat-o.

Articolul 64

Licitarea certificatelor

1. Comisia îl însărcinează pe administratorul central, în timp util, să transfere, la cererea adjudecătorului relevant, desemnat în conformitate cu Regulamentul (UE) nr. 1031/2010, certificate generale din contul UE de licitații și/sau certificate pentru aviație din contul UE de licitații pentru aviație în contul de livrare pentru licitații relevant, în conformitate cu tabelele de licitație. Pentru certificatele create în vederea licitațiilor în temeiul articolului 10 alineatul (1) din Regulamentul (UE) nr. 1031/2010, Comisia îl însărcinează pe administratorul central, în timp util, să transfere certificatele, la cererea adjudecătorului relevant, din contul în care au fost create în contul stabilit pentru livrare în urma licitației, astfel cum reiese din tabelul de licitație relevant. Cererea este reprezentată de prezentarea tabelului de licitație în conformitate cu articolul 62.

2. Titularul contului de livrare pentru licitații relevant asigură transferul certificatelor licitate către ofertanții câștigători sau către succesorii în titlu ai acestora în conformitate cu Regulamentul (UE) nr. 1031/2010.

3. În conformitate cu Regulamentul (UE) nr. 1031/2010, s-ar putea ca reprezentantul autorizat al unui cont de livrare pentru licitații să trebuiască să transfere toate certificatele care nu au fost livrate din contul de livrare pentru licitații în contul UE de licitații.







Secțiunea 8

Comercializare

Articolul 65

Transferuri de certificate sau de unități Kyoto inițiate de un cont de depozit

1. Sub rezerva alineatului (2), la cererea titularului unui cont de depozit, administratorul central se asigură că registrul Uniunii efectuează transferul certificatelor sau al unităților Kyoto către orice alt cont, cu excepția cazului în care un astfel de transfer este imposibil din cauza stării contului care inițiază sau care primește transferul.

2. Conturile de depozit pentru operatori, conturile de depozit pentru operatorii de aeronave și conturile de depozit personale pot transfera certificate sau unități Kyoto numai către un cont aflat pe lista de conturi de încredere întocmită în conformitate cu articolul 26, cu excepția:

(a) schimbului de credite internaționale în temeiul articolului 60;

(b) restituirii certificatelor în temeiul articolului 67;

(c) eliminării certificatelor în temeiul articolului 68;

(d) anulării unităților Kyoto în temeiul articolului 69.

Articolul 66

Transferuri de certificate sau de unități Kyoto inițiate de un cont de tranzacționare

La cererea titularului unui cont de tranzacționare, administratorul central se asigură că registrul Uniunii efectuează transferul certificatelor sau al unităților Kyoto către un cont de depozit sau către un cont de tranzacționare din registrul Uniunii, cu excepția cazului în care transferul este imposibil din cauza stării contului care inițiază transferul.







Secțiunea 9

Restituirea certificatelor

Articolul 67

Restituirea certificatelor

1. Un operator sau un operator de aeronave restituie certificate propunând registrului Uniunii:

(a) să transfere un număr specificat de certificate create pentru conformitate în aceeași perioadă de comercializare din contul de depozit pentru operator relevant sau din contul de depozit pentru operatorul de aeronave relevant către contul UE de eliminare a certificatelor;

(b) să înregistreze numărul și tipul de certificate transferate ca fiind restituite pentru emisiile instalației operatorului sau pentru emisiile operatorului de aeronave pentru perioada în curs.

2. Certificatele pentru aviație pot fi restituite numai de operatorii de aeronave.

3. Un certificat care a fost deja restituit nu poate fi restituit din nou.

▼M2

4. Certificatele care au un cod de țară în conformitate cu articolul 41 alineatul (4) nu pot fi restituite.

▼B







Secțiunea 10

Eliminarea certificatelor și anularea unităților Kyoto

Articolul 68

Eliminarea certificatelor

1. Administratorul central se asigură că registrul Uniunii dă curs oricărei cereri din partea unui titular de cont, în temeiul articolului 12 alineatul (4) din Directiva 2003/87/CE, pentru eliminarea certificatelor deținute în contul titularului, prin:

(a) transferarea unui număr specificat de certificate din contul corespunzător către contul UE de eliminare a certificatelor;

(b) înregistrarea numărului de certificate transferate ca fiind eliminate pentru anul în curs.

2. Certificatele eliminate nu se înregistrează ca fiind restituite pentru nicio categorie de emisii.

Articolul 69

Anularea unităților Kyoto

Administratorul central se asigură că registrul Uniunii dă curs oricărei cereri efectuate de un titular de cont, în temeiul articolului 12 alineatul (4) din Directiva 2003/87/CE, pentru anularea unităților Kyoto deținute în conturile titularului, prin transferarea unui anumit număr și a unui anumit tip de unități Kyoto din contul corespunzător către contul de anulare al registrului PK al administratorului contului sau către contul de anulare al registrului Uniunii.







Secțiunea 11

Anularea tranzacțiilor

Articolul 70

Anularea proceselor finalizate care au la bază o eroare

1. În cazul în care un titular de cont sau un administrator național acționând în numele titularului de cont a inițiat, în mod involuntar sau eronat, una dintre tranzacțiile menționate la alineatul (2), titularul contului poate propune administratorului contului, printr-o cerere scrisă, să efectueze anularea tranzacției finalizate. Cererea se semnează în mod corespunzător de reprezentantul sau reprezentanții autorizați ai titularului contului care sunt abilitați să inițieze tipul de tranzacție ce urmează să fie anulată și se trimite prin poștă în termen de cinci zile lucrătoare de la finalizarea procesului. Cererea trebuie să conțină o declarație care să indice faptul că tranzacția a fost inițiată în mod eronat sau involuntar.

2. Titularii de cont pot propune anularea următoarelor tran